**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETE**

**86/2019. (III.28.) Kt. számú**

**határozata**

**a Védőnői Szolgálat 2018. évi munkájáról szóló beszámoló elfogadásáról**

Tiszavasvári Város Önkormányzatának Képviselő-testülete a Védőnői Szolgálat 2018.évi munkájáról szóló beszámolóját megtárgyalta és az alábbi határozatot hozza:

**I.**A Védőnői Szolgálat 2018. évi munkájáról szóló beszámolót a határozat melléklete szerinti tartalommal megtárgyalta és azt elfogadja.

**II.1.**Felkéri továbbá, hogy évente egyszer írásban számoljon be munkájáról az ellátás megszervezésére kötelezett irányába.

**II.2.**Felkéri a Védőnői Szolgálatot, hogy továbbra is kiemelten kezelje a lakosság körében a megelőzést, kezdeményezze és vegyen részt prevenciós feladatok ellátásában. 2019. évben is fektessen kiemelt hangsúlyt az egészségügyi kártevők elleni védekezés és azok hatékonyabb visszaszorítása érdekében végzett tevékenységre. Kísérjék fokozott figyelemmel az oktatási intézményekben dolgozó szakemberek jelzéseit a különböző fertőző betegségek előfordulásaival kapcsolatosan is.

**Határidő:** esedékességkor **Felelős:** Egészségügyi Nonprofit Kft. ügyvezetője

**III.**Felkéri a polgármestert, hogy a döntésről írásban értesítse az Egészségügyi Kft. ügyvezetőjét.

**Határidő:** I. és III. pont esetében azonnal **Felelős**: Szőke Zoltán polgármester

 **Szőke Zoltán Ostorháziné dr. Kórik Zsuzsanna**

 **polgármester jegyző**

86/2019.(III.28.) Kt. számú határozat melléklete

**Tiszavasvári Egészségügyi Szolgáltató**

**Nonprofit Közhasznú KFT**

**VÉDŐNŐI SZOLGÁLAT**

4440 Tiszavasvári Kossuth út 10

Tel.:42-557-204

-------------------------------------------------------------------------------------------------

**Beszámoló a Védőnői Szolgálat 2018. évben végzett munkájáról**

***Védőnői szolgálat:***

2018-ban a területi védőnői körzeteket ellátó védőnők neve:

I- es körzet: Draviczkyné Varga Anita

II- es körzet: Vanczerné Németh Mária

III- as körzet: Molnárné Mikó Gyöngyi

IV- es körzet: Kovács Zita Nóra

V-ös körzet: Lengyel-Mezei Annamária

VI-os körzet + Szorgalmatos ellátási terület: Matyasovszki Judit

VII-es körzet: Ferenczné Takács Viktória

A védőnők alapfeladataikat az egészségügyben meghatározott jogszabályok - 49/2004 (V.21.) ESzCsM rendelet, 19/2009 EüM rendelet, 26/2014 (IV.8.) EMMI rendelet - módszertani útmutatók, szakmai protokollok alapján végzik. A védőnő kompetencia köre egyre szélesebb, napjainkra már az egész család egészségügyi, szociális problémáinak a megoldásában is részt vesz, humán szolgáltatásokat nyújt, és tanácsokat ad a felmerülő problémák megoldására.

2018-ban mind a hét védőnői állás be volt töltve.

A VI-os és VII-es vegyes védőnői körzet, területi feladatokon túl iskolai ellátás is történik.

***A védőnői gondozás leggyakrabban alkalmazott módszerei a következők:***

* családlátogatás,
* önálló védőnői tanácsadás,
* orvossal tartott tanácsadás,
* fogadóóra tartása,
* egészségnevelés a családok otthonában, családlátogatások során, tanácsadóban, oktatási intézményekben (iskola, óvoda),
* egészségfejlesztés közösségi színtéren.

***A családok komplex gondozása a következő elemekből tevődik össze:***

* családi életre való felkészítés, szülői szerepre ’nevelés’,
* kiemelten a várandós nők, csecsemők védelme, rendszeres gondozása,
* gyermekágyas anya és újszülöttjének gondozása,
* egészségnevelés (egyéni és közösségi szinten),
* szűrővizsgálatok végzése, biztosítása,
* védőoltások megszervezése,
* tanácsadások szervezése, lebonyolítása (várandós; csecsemő - önálló és orvossal tartott-, nővédelmi)
* csoportok, foglalkozások, klubok szervezése (szülésfelkészítő tanfolyam, babamasszázs, elsősegélynyújtó, csecsemőgondozó tanfolyam)

A védőnők családgondozói tevékenységük során kiemelten kezelik a hátrányos helyzetű családok, ezen belül a roma lakosság gondozását. Munkánk során fontosnak tartjuk az ismerethiányból, szociális, egészségügyi, valamint pszichés okokból adódó hátrányok leküzdésének segítését, az állapotromlás megakadályozását, a problémakezelés előmozdítását a családok mindennapjaiban. A rendszeres, napi kapcsolat lehetővé teszi, hogy kialakuljon a kölcsönös bizalom, elfogadjuk egymás értékrendjét, és kultúráját, ami hatékonyan segíti a problémák felismerését, kezelését. A megfelelő kapcsolat kialakításához a gondozott családokkal ezeken túl szükség van megfelelő szakismeretekre, empátiára, előítélet mentességre, a másik ember feltétel nélküli elfogadására, hitelességre, elismerésre, egymás tiszteletben tartására, illetve korrekt helyzetfeltárásra, értékelésre.

A védőnői munka zömmel oktató – nevelő – segítő jellegű, alapvető eleme az értelemre, érzelemre hatás, ami feltételezi a megfelelő, mindkét fél számára egyértelmű, és érthető kommunikációt. A leghatékonyabb eszköz az egyéni beszélgetés során a meggyőzés, bár néha ez is kevésnek bizonyul.

**Gondozott családok számának alakulása körzetenként illetve dohányzás előfordulása: (2018.12.31.-i állapot szerint)**

|  |  |  |
| --- | --- | --- |
|  | Gondozott családok száma: | Ebből Dohányzás: |
| 1. körzet
 | 134 | 25 |
| 1. körzet
 | 144 | 48 |
| 1. körzet
 | 168 | 61 |
| 1. körzet
 | 144 |  91 |
| 1. körzet
 | 138 | 80 |
| 1. körzet
 | 86 | 11 |
|  7 . körzet | 16 | 8 |
|  **Összesen:** | **830** | **324** |
|  |  |  |

2018-ban összesen **6612** családlátogatást végeztünk, ebből szaklátogatások száma( egy családon belül több 0-7 éves korú gyermek vagy várandós is lehet) **8513** volt.

Tanácsadáson 0-7 éves korig **3811** gondozási eset történt, ami a védőnői tanácsadóban zajló önálló és orvossal tartott tanácsadást is magában foglalja.

Várandós tanácsadáson **1428** gondozási eset történt.

Nővédelmi gondozással kapcsolatban **511** látogatást végeztünk, és **256** esetben adtunk tanácsot.

**Az év folyamán gondozott várandós anyák száma illetve a 0-7 éves korú gondozottak létszáma 2018.12.31-i állapot szerint:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1.kV\*  |  2.k V.  | 3.k V. | 4.k V. | 5.k V. | 6.k V. | 7.k V. | **Össz:** |
| **Várandós:** | 13 10 | 17 6 | 18 5 | 12 8 | 15 9 | 13 7 | 1 0 | 89 45 |
| **Csecsemő:** | 21 9 | 21 9 | 29 17 | 34 25 | 35 26 | 15 9 | 1 0 | 156 95 |
| **1-3 éves:** | 48 32 | 54 39 | 63 27 | 57 39 | 67 39 | 30 15 | 5 2 | 324 193 |
| **3-7 éves:** | 114 59 | 97 34 | 108 50 | 128 77 | 122 69 | 90 40 | 11 4 | 670 333 |

jelmagyarázat:V= Az Összlétszámból Veszélyeztetett

**Szülések Alakulása:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2008** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** |
| **Élve születések****száma:** | 204 | 204 | 148 | 169 | 180 | 189 | 184 | 176 | 196 | 141 | 155 |
| **Otthon****szülés:** |  | 8 | 2 |  | 0 | 1 | 0 | 2 | 0 | 1 | 2 |
| **Intézeti****szülés:** |  | 196 | 146 |  | 180 | 189 | 184 | 176 | 196 | 141 | 151 |
| **Koraszülés:** | 25 | 17 | 21 | 10 | 26 | 22 | 20 | 16 | 13 | 18 | 19 |
| **Hátrányos helyzetű szülés:** |  | 124 | 87 |  | 99 | 97 | 108 | 98 | 101 | 60 | 95 |
| **Halvaszülés:** |  |  | 1 |  | 1 | 1 | 3 | 1 | 0 | 2 | 0 |
| **Fogyatékkal****született:** | 3 |  |  |  | 3 | 6 | 2 | 6 | 2 | 3 | 1 |

A területi védőnői munka 2 fő színtéren történik:

* egyrészt a családok otthonában, ahol a látogatások alkalmával saját környezetében figyeljük meg a gyermekek fejlődését és aktuális tanácsokkal látjuk el a családtagokat
* a találkozások másik része a védőnői tanácsadóban zajlik, ahol a különböző növekedési, fejlődési, szűrővizsgálatok, egyéb eszközös mérések, védőoltások történnek.

**A gyermek alapellátás részeként:**

* részt veszünk a családi környezet szociális problémáinak megelőzésében,
* tanácsot adunk gondozási, nevelési kérdésekben,
* táplálási tanácsot adunk,
* ellenőrizzük és regisztráljuk a gyermekek testi-lelki-szellemi fejlődését,
* elvégezzük az alap szűrővizsgálatokat, státuszvizsgálatokat végzünk ami protokoll szerint 2017.09.01-től bővült(1,2,3,4,6,9,12,15,18 hónapos illetve 2,2.5,3,4,5,6 éves és ha nem ment el a gyermek iskolába akkor 7 éves korban is zajlanak.) A szűrővizsgálaton kiszűrt elváltozásról a gyermek háziorvosát 72 órán belül értesítjük, 2018-ban **213** ilyen tájékoztatást írtunk.
* kapcsolattartás a családdal és a szakemberekkel,
* a higiénés viszonyokat figyelemmel kísérjük.

**Egészségfejlesztési munka az óvodákban és közösségi színtereken**

A 2017/2018–as tanév I. félévében Tiszavasvári óvodáiban a beíratottak létszáma: 565 fő volt. A Szorgalmatosi óvodába 52 gyermek járt.

Az óvodás korú gyermekek szűrővizsgálata továbbra is a védőnői tanácsadóban történik 3,4,5,6,7 éves korban. A nevelési intézményekben így tisztasági szűrővizsgálatot, illetve egészségnevelést végzünk. Igény szerint szülői értekezleten veszünk részt.

A fejtetvességgel nagyobb mértékben fertőzött óvodai intézményekben a 2 heti rendszerességgel végzett szűrővizsgálatok, visszaellenőrzések a korábbi évekhez képest csekély javulást mutatnak. A tetvességgel kapcsolatos rendelkezések alapján állandó jelentési kötelezettségünk van a Népegészségügyi Szakigazgatási szerv felé.

Részt veszünk felkérésre egészségnapokon is, 2018-ban Szorgalmatoson 2 községi egészségnapon is részt vettünk ahol vérnyomás,vércukorszint,koleszterinszint, testsúly mérést és hallás szűrést végeztünk. Nagy volt az érdeklődés, jó hangulatban és hasznosan telt az egészségnap. A kiszűrt személyeket tanácsokkal láttuk el és háziorvosukhoz irányítottuk. 2018. novemberében részt vettünk a KEF által szervezett sportrendezvényen is.

**Gyermekvédelmi Tevékenység:**

Az országos átlagtól eltérően a terület jellegéből fakadóan, a védőnői munka jelentékeny részét teszi ki a gyermekvédelmi feladatok ellátása. 2018-ban **136** jelzést, tájékoztatást illetve környezettanulmányt küldtünk a Tiszavasvári Család és Gyermekjóléti Szolgálat, valamint a Család és Gyermekjóléti Központ, illetve a Tiszalöki Gyermekjóléti Szolgálat felé. Munkánk során tapasztaljuk, hogy az előző évekhez hasonlóan a családok továbbra is több szociális problémával, anyagi nehézséggel küzdenek, ami a gondozási munkánkat is megnehezíti. Nehézséget okoz egy drágább, korszerűbb tápszer, babaápolási cikk beszerzése. Sok esetben a vizsgálatokra történő beutazás költsége is nagy terhet ró a családok költségvetésére. Továbbra is azt tapasztaljuk, hogy főként a hátrányos helyzetű kismamák várandósságuk 20. hete körül jelentkeznek csak felvételre. Ez egyik részről lehet hanyagság, másrészről valószínűleg így spórolják meg a terhesség első felében a vizsgálatokra történő utazás költségeit. Ezek a vizsgálatok nagyon fontosak lennének, hiszen a fejlődési rendellenességek kora terhességben szűrhetők, és orvosi indokkal 18. hétig szakítható meg a terhesség.2018-ban nőtt a kiskorú illetve fiatalkorú várandósok száma.

A társadalmi, gazdasági nehézségek egyre több családban éreztetik hatásukat. Sok családban gondot okoz a gyermekek megfelelő ellátása, egyes szülők többszöri felszólítás ellenére sem hozzák el gyermeküket védőoltásra, státuszvizsgálatra. Egyre több családban okoz problémát az ingatlanok túlzsúfoltsága (10-12 fő lakik egy szobában). Egyes családokban megoldhatatlannak látszó probléma a fejtetvesség. Ezen területeken a szakemberek összehangolt munkája ellenére is csak kismértékű, átmeneti javulás észlelhető.

 Rendszeresen részt veszünk a Jelzőrendszeri üléseken és az esetekkel kapcsolatos esetkonferenciákon. 2018-ban 27 esetkonferenciára szóló meghívót kaptunk és 27 esetkonferencián meg is jelentünk.

 Meghívásra részt vettünk Gyámhivatalbeli védelembe-vételi felülvizsgálaton 5 alkalommal. Szükség esetén részt veszünk rendőrségi kihallgatásokon és Bírósági tárgyalásokon is. . Szükséges és kívánatos lenne a háziorvosok és a házi gyermekorvosok aktívabb részvétele a jelzőrendszeri munkában. Igény merült föl több szakemberek közti esetmegbeszélésre érintett családokkal kapcsolatban.

**Egyéb tevékenységek:**

A védőnői munka minden színterén törekszünk az egészséges életmód népszerűsítésére, propagáljuk a betegségek megelőzését célzó szűrővizsgálatok igénybevételét.

2013. októberétől a nehéz anyagi helyzetben élő asszonyoknak lehetőségük volt ingyenes Intrauterin fogamzásgátló eszköz használatára.2018-ban a korábbi években vásárolt eszközök elfogytak de 2018. november végén újabb 50 db eszközt kaptunk így továbbra is van lehetőségünk a rászoruló asszonyokat segíteni. 2018-ban **30** nő vette igénybe ezt a szolgáltatást.

Bár a kötelezően ellátandó feladatok közé nem tartozik de rendszeresen és aktívan részt veszünk a Kábítószer Egyeztető Fórum ülésein és rendezvényein.

2017 októberétől az RSZTOP program keretén belül a várandósok számára élelmiszercsomag osztáshoz a kérőlap kiadása a Védőnői Szolgálatnál történik..

**Kapcsolatok:**

A családok egészségének megőrzése érdekében hatékonyan együttműködünk a

* háziorvosokkal, házi gyermekorvosokkal, szinte napi rendszerességgel,
* gyakran konzultálunk gyermekgyógyász, nőgyógyász szakorvosokkal, egészségügyi szakdolgozókkal,
* Szociális intézményekkel, dolgozókkal,
* Család és Gyermekjóléti Szolgálattal, ugyancsak napi kapcsolatban vagyunk,
* Család és Gyermekjóléti Központtal
* Gyámhivatallal,
* Pedagógiai Szakszolgálattal, pszichológussal, gyógytornásszal,
* Oktatási, nevelési intézményekkel,
* Civil Szervezetekkel, Vöröskereszttel,
* Megyei Tüdőgondozó Állomással
* Bőr-és Nemibeteg Gondozó Intézettel

**Továbbképzések, konferenciák:**

Munkánk hatékonysága érdekében továbbképzéseken, konferenciákon vettünk részt. 2018-ban:

* Kötelező Szakmacsoportos továbbképzés Gyermekvédelem, gyermekvédelmi jelzőrendszer együttműködése címmel
* Drogprevenciós Továbbképzés Debrecen
* Családbarát Szülészet és komplett várandósgondozás Budapest
* NETFIT Debrecen
* Országos Szülésznői és Védőnői Konferencia Budapest

**Fejlesztések, Javaslatok:**

A szűrővizsgálatok bevezetésével megnőtt a tanácsadási forgalom száma, ami a fenti táblázatokból is látható. A tanácsadó helység és a betegváró bútorzata sem a kor sem az ellátotti létszám igényeinek kiszolgálására nem megfelelő. Elavult és a mérete sem optimális. A Védőnői Szolgálat székei (iroda, tanácsadói helységek, váró, iskola egészségügyi helységek) többszörösen javítva vannak és balesetveszélyesek ezért a székek cseréje prioritást élvezne. Az adatszolgáltatás és kezelés minőségi javítása érdekében nagy szükségünk lenne a Stefánia program megvásárlására, ami a területi és az iskolai munkában is nagy segítség lenne. A 7 védőnői körzetből 3 körzetben jelenleg papír alapon történik a dokumentáció és a további 4 körzet pedig elavult szakfelügyelet és szerviz háttér nélküli 2005-ös programot használ, melyben még az adatmentés sem megoldott. Az iskola-egészségügyi adattároláshoz egyáltalán nem rendelkezünk programmal. Jelen megoldások nem felelnek meg az új adatvédelmi követelményeknek. A szolgálatnak nem áll rendelkezésére irattár, ezért sem az irattárolás sem az adatok megőrzése sem megoldott pedig az egészségügyi iratok őrzése 30 évig kötelező. A napi használatban lévő iratok kezelésére a jelenlegi bútorzat kevés (körzetenként 1 db íróasztal és egy kis méretű fali szekrény áll rendelkezésre). Nem megoldott a babakocsi tárolás, tanácsadások alkalmával a babakocsik a folyosón állnak.

**Védőnői Szolgálat**